Affies oortuig nie op Paarl se fees | Netwerk24
Deur Wim Pretorius 07 April 2018 19:30
Die Afrikaanse Hoër Seunskool het ’n slordige sege met 17-5 behaal oor die AP Dragons se span op die laaste dag van die Wêreldskolerugbyfees wat by die Hoër Jongenskool Paarl gehou word.
Affies se eerste span het geensins oortuig by die toernooi nie. Met die gedugte span van Paarl Gimnasium wat volgende week opruk na Pretoria om die Wit Bulle te pak, sal dié span van oorkant Loftus Versfeld vinnig plan moet maak, anders wag daar ’n lang seisoen op hulle.
Die Affies het Woensdag met 15-26 vasgeval teen Hartpury College van Engeland, wat Saterdag met 60-0 deur Grey-kollege van Bloemfontein geslag is.
Heinrich Bischoff het die eerste drie van die wedstryd afgerond ná ’n tikkie individuele briljantheid deur die spoedvraat Jason Scheepers op vleuel.
Uta Fale het gaan druk vir die span wat deur Victor Matfield gebrei word.
Kort voordat die eindfluitjie geblaas is, het dit nog ’n individuele poging geverg, dié keer deur die ander vleuel, Eric Sherman, om Affies van rooi gesigte te spaar.
Affies 17 (10): Drieë: Heinrich Bischoff, David Jacobsz, Eric Sherman Doelskop: Regardt Roets
Meer oor: Affies | Wêreld-Skolerugbyfees